b'\n_START_ARTICLE_\nEl dit m\xc3\xa0gic\n_START_SECTION_\nArgument\n_START_PARAGRAPH_\nEl narrador \xc3\xa9s un noia sense nom de vuit anys que odia la ca\xc3\xa7a, particularment per la fam\xc3\xadlia ve\xc3\xafna, els Gregg. Intenta parlar-ne als Gregg, per\xc3\xb2 o b\xc3\xa9 es riuen d\'ella, o b\xc3\xa9 la ignoren completament.\xc2\xa0La noia t\xc3\xa9 una estranya habilitat que rep el nom de dit m\xc3\xa0gic, que s\'activa sempre que s\'enfada. Del seu dit esclata, llavors,\xc2\xa0un feix d\'energia m\xc3\xa0gica capa\xc3\xa7 de desfigurar permanentment la persona amb qu\xc3\xa8 est\xc3\xa0 enfadada. Despr\xc3\xa9s de convertir la seva mestra, la Sra. Winter en un gat, es compromet a no usar mai m\xc3\xa9s aquest poder. Tanmateix, cau en la temptaci\xc3\xb3 i l\'utilitza un altre cop quan ja n\'ha tingut prou de les burles dels Gregg per la seva aversi\xc3\xb3 per ca\xc3\xa7ar._NEWLINE_L\'endem\xc3\xa0, els Gregg es desperten sent persones min\xc3\xbascules amb ales d\'ocell enlloc de bra\xc3\xa7os i la seva casa \xc3\xa9s ocupada per quatre \xc3\xa0necs de mida humana amb bra\xc3\xa7os humans en comptes d\'ales. Els Gregg es veuen obligats a abandonar la casa i construir-se un niu en un dels arbres del seu jard\xc3\xad, on passen la nit. L\'endem\xc3\xa0 al mat\xc3\xad, en despertar-se, es troben els grans \xc3\xa0necs al peu de l\'arbre amena\xc3\xa7ant a disparar-los\xc2\xa0amb les seves armes que ells mateixos usaven per ca\xc3\xa7ar \xc3\xa0necs. La senyora Gregg suplica els \xc3\xa0necs que no els matin just abans que un dels \xc3\xa0necs respongui que els seus propis fills van ser assassinats pels Gregg en el seu \xc3\xbaltim viatge de ca\xc3\xa7a.\xc2\xa0Els Gregg prometen que mai no tornaran a ca\xc3\xa7ar i l\'encanteri es trenca: els Gregg tornen a ser humans i els \xc3\xa0necs tornen a tenir la seva mida normal._NEWLINE_L\'endem\xc3\xa0, la noia va a la seva casa i troba la fam\xc3\xadlia trencant les seves escopetes i excavant tombes pels ocells que han matat.\xc2\xa0Fins i tot han canviat el seu cognom a "Egg" ("Ou" en angl\xc3\xa8s). La noia pensa que potser les coses se li han anat de les mans, per\xc3\xb2 llavors torna a sentir el tret d\'una arma provinent d\'una altra fam\xc3\xadlia ve\xc3\xafna boja per la ca\xc3\xa7a, els Cooper.\xc2\xa0Aix\xc3\xad doncs surt fora, i diu als Egg que els Cooper niaran als arbres aquella mateixa nit. En algunes versions del llibre, hi ha una il\xc2\xb7lustraci\xc3\xb3 al final que mostra la fam\xc3\xadlia Cooper asseguda en un niu, v\xc3\xadctimes del mateix encanteri que ja van patir els Egg.'